บราซิลเล็งออกมาตรการหนุนภาคพลังงาน หลังราคาน้ำมันร่วงกระทบศก.ประเทศ
บราซิลเล็งออกมาตรการหนุนภาคพลังงาน หลังราคาน้ำมันร่วงกระทบศก.ประเทศ
20 ม.ค. 2559

นายเอลดูอาร์โด บรากา รัฐมนตรีกระทรวงเหมืองแร่และพลังงานของบราซิล เปิดเผยว่า รัฐบาลบราซิลจะประกาศมาตรการกระตุ้นการเติบโตของภาคพลังงาน โดยรัฐมนตรีกระทรวงเหมืองแร่และพลังงานย้ำว่า ภาคพลังงานมีบทบาทสำคัญมากต่อผลิตภัณฑ์มวลรวมภายในประเทศ (GDP) ของบราซิล ด้วยเหตุนี้รัฐบาลจึงเดินหน้ามาตรการฟื้นฟูภาคพลังงาน “เราไม่สามารถทนดูสิ่งที่เกิดขึ้นโดยไม่ทำอะไรได้” นายบรากากล่าว
ทั้งนี้ อุตสาหกรรมพลังงานของบราซิลกำลังเผชิญมรสุม หลังจากปิโตรบราส บริษัทน้ำมันรายใหญ่ของบราซิลซึ่งอยู่ในความดูแลของรัฐได้ถูกตรวจสอบ หลังจากมีการกล่าวหาว่าบริษัทพัวพันการทุจริต การยักยอกเงิน และการติดสินบนในช่วง 2 ปีที่ผ่านมา
นอกจากนี้ ภาวะตกต่ำของราคาน้ำมันในตลาดโลกส่งผลเสียต่อสถานะการเงินของปิโตรบราส โดยเมื่อวันจันทร์ที่ผ่านมา มูลค่าหุ้นของปิโตรบราสร่วงลงสู่ระดับ 4.8 เรียล (1.2 ดอลลาร์สหรัฐ) ซึ่งเป็นระดับต่ำสุดในรอบ 13 ปี ส่งผลให้ปิโตรบราสออกมาประกาศลดการลงทุนในช่วง 2-3 ปีข้างหน้า